與沈十九拾遺同遊棲霞寺上方於亮上人院會宿二首 一
作者：權德輿
朝代：唐

paragraphs: 攝山標勝絕，暇日諧想矚。
縈紆松路深，繚繞雲巖曲。
重樓迴樹杪，古像鑿山腹。
人遠水木清，地深蘭桂馥。
層臺聳金碧，絕頂摩淨綠。
下界誠可悲，南朝紛在目。
焚香入古殿，待月出深竹。
稍覺天籟清，自傷人世促。
宗雷此相遇，偃放從所欲。
清論松枝低，閑吟茗花熟。
一生如土梗，萬慮相桎梏。
永願事潛師，窮年此棲宿。